Document ID: 31999R0193

NEUVOSTON ASETUS (EY) N:o 193/1999,
annettu 25 päivänä tammikuuta 1999,
lopullisen polkumyyntitullin käyttöön ottamisesta Japanista peräisin olevien televisiokamerajärjestelmien tuonnissa annetun asetuksen (EY) N:o 1015/94 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1),
ottaa huomioon komission ehdotuksen, joka on tehty komission kuultua neuvoa-antavaa komiteaa,
sekä katsoo seuraavaa:
A. EDELTÄVÄT MENETTELYT
(1) Neuvosto otti asetuksella (EY) N:o 1015/94 (2) käyttöön lopullisen polkumyyntitullin Japanista peräisin olevien televisiokamerajärjestelmien tuonnissa.
(2) Neuvosto jätti nimenomaisesti polkumyyntitullin soveltamisalan ulkopuolelle kyseisen asetuksen liitteessä luetellut ammattikäyttöön tarkoitetut korkealaatuiset kamerat, joihin teknisten ominaisuuksien osalta voidaan soveltaa asetuksen (EY) N:o 1015/94, sellaisena kuin se on muutettuna asetuksella (EY) N:o 2474/95 (3), 1 artiklan 2 kohdan säännöksiä mutta joita ei kuitenkaan voida pitää televisiolähetyskameroina.
(3) Lokakuussa 1995 neuvosto muutti asetuksen (EY) N:o 1015/94 asetuksella (EY) N:o 2474/95. Muutokset koskivat erityisesti samankaltaisen tuotteen määrittelyä ja lopullisen polkumyyntitullin soveltamisalan ulkopuolelle nimenomaisesti jätettäviä tiettyjä ammattikäyttöön tarkoitettuja televisiokamerajärjestelmiä.
(4) Lokakuussa 1997 neuvosto muutti asetuksella (EY) N:o 1952/97 asetuksen (EY) N:o 384/96 (jäljempänä "perusasetus") 12 artiklan mukaisesti Sony Corporationiin ja Ikegami Tsushinkiin sovellettavien lopullisten polkumyyntitullien määriä. Lisäksi neuvosto jätti polkumyyntitullin soveltamisalan ulkopuolelle tiettyjä uusia ammattikäyttöön tarkoitettuja kameroita ja lisäsi ne asetuksen (EY) N:o 1015/94 liitteeseen (jäljempänä "liite").
B. AMMATTIKÄYTTÖÖN TARKOITETTUJA UUSIA KAMERAJÄRJESTELMIÄ KOSKEVA TARKASTELU
1. Menettely
(5) Neljä japanilaista tuottajaa/viejää ilmoitti sittemmin komissiolle aikovansa tuoda markkinoille ammattikäyttöön tarkoitettuja uusia televisiokamerajärjestelmiä. Ne pyysivät, että kyseiset uudet ammattikäyttöön tarkoitetut televisiokamerajärjestelmät ja niiden oheislaitteet lisättäisiin liitteeseen ja jätettäisiin siten polkumyyntitullien soveltamisalan ulkopuolelle.
(6) Komissio ilmoitti asiasta yhteisön tuotannonalalle ja aloitti tarkastelun, jossa rajoituttiin sen määrittämiseen, kuuluivatko uudet tuotteet polkumyyntitullien soveltamisalaan ja oliko asetusta (EY) N:o 1015/94 muutettava vastaavasti.
2. Tarkastelun kohteena olevat mallit
(7) Seuraavat yritykset jättivät jäljempänä lueteltuja televisiokamerajärjestelmämalleja koskevia hakemuksia ja toimittivat asiaankuuluvia teknisiä tietoja:
i) Ikegami Tsushinki Co. Ltd (jäljempänä "Ikegami")
- kameran runko HDL-37, joka on seuraajamalli kameran runkoon HDL-30MA ja jota käytetään pääasiassa lääketieteen ja tekniikan alalla;
ii) Hitachi Denshi, Ltd (jäljempänä "Hitachi")
- kameran runko Z-ONE.DA, joka on seuraajamalli kameran runkoon Z-ONE.D ja joka myydään ilman triax-sovitinta;
- uudet lisälaitteet malliin Z-ONE.DA:
- kameran sovitin CA-Z1 A, joka on sovittimen CA-Z1 uusi versio ja joka liitetään kameran runkoon Z-ONE.DA;
- etsin GM-8A, joka on standardietsin kameran runkoon Z-ONE.DA ja jo liitteeseen sisältyvän etsimen GM-5-R2 seuraajamalli;
iii) Olympus Winter & IBE GmbH (jäljempänä "Olympus")
- kameranohjausyksikkö OTV-S5
- kameranohjausyksikkö OTV-S2
- kameran runko MAJ-387N
- kameran runko MAJ-3871
Ilmoitettiin, että kaikkia edellä mainittuja malleja käytetään lääketieteen alalla;
iv) Sony Logistics Europe BV, (jäljempänä "Sony")
Uusi kamerasarja DXC-D30WSPL, joka on sarjan DXC-D30P seuraaja ja muodostuu seuraavista osista:
- kameran runko DXC-D30WSP
- etsin DXF-701WSCE
- sovitin VCT-U14
Sarjaa myydään ilman triax-sovitinta.
3. Toteamukset
(8) Komissio suoritti teknisen tutkimuksen, johon seuraajamallien osalta kuului yksityiskohtainen vertailu liitteessä mainittuihin edeltäviin malleihin. Mallien todettiin olevan lähes samanlaisia. Todetuista vähäisistä eroista huolimatta järjestelmät luokiteltiin ammattikäyttöön tarkoitetuiksi televisiokamerajärjestelmiksi. Komissio katsoi tämän vuoksi, että kaikki vapautushakemukset olisi hyväksyttävä. Komissio ilmoitti toteamuksistaan yhteisön tuottajille ja televisiokamerajärjestelmien viejille ja antoi niille mahdollisuuden ilmaista kantansa. Kun edellä esitetyn lisäksi otetaan huomioon, että asianomaiset osapuolet eivät ilmoittaneet vastustavansa komission päätelmiä, katsotaan, että kaikki johdanto-osan 7 kappaleessa luetellut mallit ja oheislaitteet ovat ammattikäyttöön tarkoitettuja kameroita. Ne olisi näin ollen vapautettava tiettyihin Japanista peräisin oleviin televisiokamerajärjestelmiin sovellettavasta polkumyyntitullista, ja liitettä olisi muutettava tämän mukaisesti,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 1015/94 liite tämän asetuksen liitteellä.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä tammikuuta 1999.

Labels: 12
3
4
18